Rand se vooruitsigte bedroewend – praag.co.za
Rand se vooruitsigte bedroewend
Negatiewe sentiment teenoor ontluikende markte en 'n verlangsaming in Chinese groei, het die Rand 'n knou toegedien.
Globale beleggers het hul risiko probeer beperk deur geldeenhede en aandele in ontluikende markte te verkoop met vernietigende gevolge vir die Johannesburgse aandelebeurs asook die Suid-Afrikaanse geldeenheid.
Goud het gestyg sowel as harde geldeenhede soos die Amerikaanse dollar en Britse pond wat beleggers as minder riskante bates beskou.
China as die wêreld se grootste verbruiker van grondstowwe en kommoditeite in hul strewe om hul ekonomie te laat groei, is egter besig om stoom te verloor.
Hulle het daarin geslaag om hul ekonomie met meer as 7% van die afgelope paar jaar te laat groei, maar die verlangsaming in die Chinese ekonomie het China genoop om hul geldeenheid te devalueer in 'n poging om hul uitvoersektor te stimuleer.
Suid-Afrikaanse blootstelling aan kommoditeite het ook die Rand negatief geraak. Alhoewel die finansiële sektor die grootste bydraer tot die Suid-Afrikaanse ekonomie is, steun die land steeds op grondstowwe.
Elektrisiteitstekorte, 'n sukkelende vervaardigingsektor, en 'n oorbemande staatsdiens waar korrupsie gedy, sal die Rand op die langtermyn verder benadeel, meen ontleders.
Skrywer praagGepubliseer op 25 Augustus 2015 26 Augustus 2015 Kategorieë Nuus, SakeSleutelwoord China, devaluasie, geldeenhede, grondstowwe, inflasie, kommoditeite, Rand, stagflasie, uitvoere, valutamark